Cherpan: Remban
AKU gelegensai angkat,agi bepurus mata. Menua petang tegayam. Aku ngasaika jari ini nyagam sebelah peninduk kami dua. Udah nya ditekis iya machis lalu jampat nguing nuju alai iya engkah kelita malam.  Bilik terang ba lingkar penerang kelita ti kelap-kelap. Ayuk ini nyau uram-uram lalu endur bekelingi dia chelum nadai dipeda utai. Bilik nyau dengam-dengam baka lubang tibang. Munyi utai tunga ke ruai ti ngasuh aku tedani ensugau majak inggar. Kaki orang bekeredup ngindik geladak kayu. Munyi orang bekegut nadai nyengala ke datai ari setak ili enda ngetu-ngetu. Sangap nyawa orang kaung-kaung ngangau bisi didinga apas. Ini megai lengan kanan aku urung dekuan lalu kami dua beiring-iring bejalai geguai nuju munyi nya. Kelita udah bekecheli muak ke setak kin. Manuk di luar berikuk. Babi di baruh rumah baus. Ukui nekus-nekus sereta ngengar. Sekeda sida meraung besaut-saut. Bulu pegu aku nyeregu. Tanya aku deka nemu kebuah utai enda disaut ini. Aku nitih sereta nurut aja. MASANG LAMPU GIS Datai kami dua ba bilik sida indai Mulok di setak din, ti bisi takah dua puluh Cherpan: Remban pintu ari bilik kami, orang udah dedat ba urung ruai sepiak-seiak enggau di tempuan. Siku apai tuai orang pansut ari bilik lalu bejaku enggau siku apai orang ke baru badu masang lampu gis. “Indai Mulok remban.Kaung-kaung ngangau minta tulung. Iya meruan tinduk tang kering deka rari,” ku iya. “Bedau nemu kitai nya dia? ku tanya siku nya.“Apin. Seruran ngerijat. Kering amat iya”.Ini mesulka diri ensara tugung bala. Iya enggai enda usul kini. Ini mai aku semak agi enggau alai orang ke benung bepasungka indai Mulok. Eh, nyelai amat. Aku berasai takut. Buk indai tuai nya sesibui merundai panjai. Ba petang baka nya gamal iya amat ngasuh geli. “Tulung. Tulung bala nak kitai ditaban orang. Tu..uu..lung” ku iya ngerijat sambil mua iya nunga ke ujung bilik.  LUPUT BEDAU NGELEDA Apai Mulok enggau siku apai tuai orang seruran nangkap lengan indai Mulok. Kala aku meda orang baka nya lebuh sida ngerijat. Diperening aku ke kiba ke kanan aku nadai meda kaban nembiak. Semina aku laban ti dibai ini bisi ba tugung bala. Ari aku ti duduk di belakang ini aku meda semua utai ti nyadi. Dua iku apai tuai orang, apai Satik enggau apai Beragai udah ditarit orang semak ngagai peninduk indai Mulok ke garing-garing enda ngerijat agi taja pan iya baka ke luput apin ngeleda. Mata iya dipeda aku menchelak tang iya enda ngelala orang ku sida.  Seduai iya lalu ngambi kuran kapu lalu nyulit mimit kapu.Apai Satik dulu. Iya lalu ngenyemakka diri ngagai indai Mulok lalu nyunting tanda regang ba kening indai Mulok. Iya lalu nekan tunjuk iya ba tanda nya. Peda aku mulut iya kimut-kimut nyebut utai enda bemunyi. Jari iya kekitau deka nyingkau kung ai ti udah disediaka semak nya. Iya neguk mimit ai nya. Kuyu iya bisi gembo mimit udah nya lalu ngenyit nyembur ai nya ba mua indai Mulok sambil nyebut “Fa…aa!”Indai Mulok bisi tegepang. Peda aku ukai semina indai Mulok ke tekenyit.Bisi dua tiga iku orang tekenyit. Taja pia, Indai tuai nya apin nemu orang.Udah nya apai Beragai nguji. Iya pan baka apai Satik lalu nyangkam urung kening indai Mulok. Mulut iya pan kulap-kulap. Abis nya iya pan neguk ai lalu nyembur mua indai Mulok. Peda indai Mulok tekenyit angkat udah nya lalu gali baru. Gaga gamal mensia mayuh tang udah nya irau baru. Sekali tu ku sida ke semak, mata iya tebelenit. 
See author's posts
